गांधार का बौद्ध धर्म
गान्धार के बौद्ध धर्म से आशय प्राचीन गांधार की बौद्ध संस्कृति से है जो तीसरी शताब्दी ईसा पूर्व से लगभग 1200 ईसवी तक भारतीय उपमहाद्वीप के उत्तर-पश्चिमी क्षेत्र में बौद्ध धर्म का एक प्रमुख केंद्र था। प्राचीन गांधार वह क्षेत्र है जो वर्तमान में उत्तरी पाकिस्तान है ( मुख्यतः पेशावर घाटी और पोठोहार पठार तथा अफगानिस्तान का जलालाबाद )। इस क्षेत्र में बौद्ध ग्रन्थ मिले हैं जो गांधारी प्राकृत भाषा में लिखे गए हैं। ये अब तक प्राप्त बौद्ध ग्रन्थों की सबसे पुरानी पाण्डुलिपियाँ (पहली शताब्दी ई.) हैं। गान्धार बौद्ध कला और स्थापत्य संस्कृति का एक अद्वितीय केन्द्र भी था जिसमें भारतीय, हेलेनिस्टिक, रोमन और पार्थियन कला के तत्व मिश्रित थे। मध्य एशिया और चीन में बौद्ध धर्म के प्रसार की दृष्टि से यह क्षेत्र एक 'प्रवेशद्वार' के रूप में भी महत्वपूर्ण रहा।